— Больш складана з гэтым стала. Але сядзець і проста чакаць, пакуль цябе нейкім чынам ацэняць, — дакладна не варыянт. Шанец ёсць заўсёды. Калі артыста бяруць у нейкі конкурс, тым самым яго ўжо адзначаюць. Нашы цалкам нармальна глядзяцца на тэлешоу — ды, на жаль, не кожнаму наканавана стаць вядомымі ў іншых краінах. Заўважна, калі канкурсант перад сабой вялікіх задач не ставіць. Выступіў чалавек на гучным шоу — і ўсё, цяпер яго абавязаны дома любіць і ўсюды запрашаць. Нос задзёр, сядзіць на канапе і чакае запрашэнняў. І даседжвае да таго, што перастае быць патрэбным нават для шараговых зборных канцэртаў. Самаацэнка — рэч проста неабходная для артыста. Важна не падманваць сябе, па-сумленнаму з сабой разабрацца: ці падабаецца тое, што ты робіш, ці падабаюцца тыя песні, якія выконваеш, ці купіў бы ты сам білет на свой канцэрт?